PMIndiaData/PMIndiaSum huggingface dataset:
बहादूरगड-मुंडका मेट्रो मार्गाचे पंतप्रधानांकडून व्हिडीओ कॉन्फरन्सिंगद्वारे उद्‌घाटन

पंतप्रधान नरेंद्र मोदी यांनी आज बहादूरगड-मुंडका मेट्रो मार्गाचे व्हिडीओ कॉन्फरन्सिंगद्वारे उद्‌घाटन केले. दिल्ली मेट्रोच्या या नव्या भागाच्या उद्‌घाटनाच्या वेळी त्यांनी हरियाणा आणि दिल्लीच्या जनतेचे अभिनंदन केले. बहादूरगड, दिल्ली मेट्रोशी जोडले गेल्याबद्दल त्यांनी आनंद व्यक्त केला. गुरुग्राम आणि फरिदाबादनंतर हरियाणातले हे तिसरे ठिकाण आता दिल्ली मेट्रोशी जोडले गेले आहे. दिल्लीमधल्या मेट्रोसेवेमुळे तिथल्या नागरिकांच्या जीवनावर झालेल्या सकारात्मक परिणामाबाबत पंतप्रधानांनी भाष्य केले. बहादूरगडमधे झपाट्याने आर्थिक विकास पहायला मिळत असून इथे अनेक शैक्षणिक केंद्रेही आहेत, याशिवाय इथले विद्यार्थी दिल्लीलाही शिक्षणासाठी येतात, त्यांच्यासाठी मेट्रो सोयीची ठरणार आहे, असे पंतप्रधान म्हणाले. कनेक्टिव्हिटी अर्थात दळणवळणाची साधने आणि विकास यांचा थेट संबंध आहे. मेट्रो म्हणजे त्या भागातल्या जनतेसाठी रोजगाराच्या अधिक संधी असे पंतप्रधान म्हणाले. देशभरातल्या मेट्रो रेल्वे नेटवर्कमध्ये एकसूत्रता आणि प्रमाणिकरणासाठी केंद्र सरकारने मेट्रो रेल्वेसंदर्भात एक धोरण केले आहे. आपल्या शहरांमधे सोयीची, आरामदायी आणि किफायतशीर नागरी वाहतूक यंत्रणा उभारणे हा या मागचा उद्देश आहे. मेट्रो रेल्वेच्या डब्यांची भारतात निर्मिती करुन मेक इन इंडियाला प्रोत्साहन देण्याचा हेतू असल्याचे पंतप्रधान म्हणाले. मेट्रो व्यवस्था निर्मितीची प्रक्रिया ही सहकार्यात्मक संधीयवादाशी जोडली गेली आहे. भारतात ज्या शहरात मेट्रो बांधण्यात येत आहेत, तिथे केंद्र आणि संबंधित राज्य एकत्र येऊन काम करत आहेत, असे त्यांनी सांगितले. नव्या भारतासाठी नव्या आणि स्मार्ट पायाभूत सुविधांची गरज आहे, असे सांगून केंद्र सरकार, रस्ते, रेल्वे, महामार्ग, हवाई, जलमार्ग आणि आय-वे साठी काम करत आहे. दळणवळणावर भर देण्यात आला असून, विकास प्रकल्प नियोजित वेळेतच पूर्ण करण्यावर सरकारचा कटाक्ष आहे, असे पंतप्रधान म्हणाले.
महात्मा गांधी यांच्या पुण्यतिथीनिमित्त पंतप्रधान नरेंद्र मोदी यांनी केले त्यांचे स्मरण

महात्मा गांधी यांच्या पुण्यतिथीनिमित्त पंतप्रधान नरेंद्र मोदी यांनी त्यांना आदरांजली अर्पण केली आहे. आज,हुतात्मा दिनानिमित्त, पंतप्रधानांनी आपल्या देशाचे धैर्याने रक्षण करणाऱ्या सर्व शूरवीरांनाही आदरांजली वाहिली आहे. एका ट्विटमध्ये पंतप्रधान म्हणाले; "बापूंच्या पुण्यतिथीला त्यांचे स्मरण.त्यांचे महान आदर्श जास्तीत जास्त लोकांपर्यंत पोहोचवण्याचा आमचा सामूहिक प्रयत्न आहे. आज, हुतात्मा दिनानिमित्त, आपल्या देशाचे धैर्याने रक्षण करणाऱ्या सर्व शूरवीरांना आदरांजली. त्यांची सेवा आणि शौर्य सदैव स्मरणात राहील."
क्रिकेटपटू ऋषभ पंतच्या अपघातामुळे पंतप्रधान व्यथित

प्रसिद्ध क्रिकेटपटू ऋषभ पंत याला झालेल्या अपघाताबद्दल पंतप्रधान नरेंद्र मोदी यांनी दु:ख व्यक्त केले आहे. पंतप्रधानांनी ट्विट केले आहे की; “प्रसिद्ध क्रिकेटपटू ऋषभ पंतच्या अपघातामुळे व्यथित झालो. मी त्याच्या @RishabhPant17 उत्तम आरोग्यासाठी आणि त्याच्या तब्येतीत लवकर सुधारणा व्हावी यासाठी प्रार्थना करतो.”
फ्रान्सच्या संरक्षण मंत्र्यांनी पंतप्रधानांची भेट घेतली

फ्रान्सचे संरक्षण मंत्री जॉ युवे ल द्रा यांनी आज पंतप्रधान नरेंद्र मोदी यांची भेट घेतली. जम्मू काश्मीरमधल्या उरीमध्ये 18 सप्टेंबरला झालेल्या दहशतवादी हल्ल्यातल्या शहीदांप्रती त्यांनी शोकभावना व्यक्त केल्या. दहशतवादाविरोधात द्विपक्षीय सहकार्य अधिक दृढ करण्याचा निर्धारही त्यांनी व्यक्त केला. दहशतवादाविरोधातल्या लढाईत फ्रान्स भारताच्या खांद्याला खांदा भिडवून उभा असल्याचेही ते म्हणाले. फ्रान्सच्या संरक्षण मंत्र्यांनी द्विपक्षीय संरक्षण सहकार्याविषयीच्या सध्याच्या स्थितीची पंतप्रधान नरेंद्र मोदी यांना माहिती दिली. 36 राफेल विमाने खरेदी करण्याच्या करारावर स्वाक्षऱ्या करण्यात आल्याचे पंतप्रधानांनी स्वागत केले. या कराराच्या कालबद्ध आणि वेगवान अंमलबजावणीचे आवाहनही त्यांनी केले.
महामारी विरोधात लढा देण्यासाठी आपल्या मित्र राष्ट्रांना शक्य ती सर्व मदत करण्यासाठी भारत तयार

कोरोना महामारी विरोधात लढा देण्यासाठी आपल्या मित्र राष्ट्रांना शक्य ती सर्व मदत करण्यासाठी भारत तयार असल्याचे पंतप्रधान नरेंद्र मोदी यांनी म्हटले आहे. इस्रायलला क्लोरोक्वीन पुरवण्याच्या भारताच्या निर्णयाप्रती कृतज्ञता व्यक्त करणारे ट्विट इस्रायलचे पंतप्रधान बेन्जामिन नेत्यनाहू यांनी केले आहे, उत्तरादाखल पंतप्रधान नरेंद्र मोदी यांनी ट्विट केले आहे. या महामारीविरोधात आपण सर्वांनी एकत्रित लढा द्यायचा आहे. आपल्या मित्र राष्ट्रांसाठी, शक्य ती सर्व मदत करायला भारत तयार आहे. इस्रायल मधल्या जनतेच्या उत्तम आरोग्य आणि कल्याणासाठी आपण प्रार्थना करत असल्याचे पंतप्रधानांनी म्हटले आहे.
भारत-स्लोव्हनिया करविषयक करार दृढ करण्याला केंद्रीय मंत्रिमंडळाची मंजूरी

भारत आणि स्लोव्हनिया यांच्या दुहेरी कर आकारणी टाळणाऱ्या तसेच आयकरासंदर्भात वित्तीय चुकवेगिरी रोखण्यासंदर्भातल्या करारात सुधारणा करणाऱ्या कराराच्या मसुद्यावर स्वाक्षऱ्या करायला केंद्रीय मंत्रीमंडळाने आज मंजूरी दिली. या सुधारणेमुळे उभय देशातल्या करविषयक माहितीच्या देवाण-घेवाणीची चौकट विस्तारणार आहे. याशिवाय उभय देशातल्या कर चुकवेगिरीला आणि कर टाळण्यालाही यामुळे आळा बसेल. कर संकलनासाठी परस्पर सहाय्याच्या दृष्टीनेही ही सुधारणा उपयुक्त ठरणार आहे.
2 मार्च रोजी ‘मेरीटाईम इंडिया समिट 2021’ चे पंतप्रधानांच्या हस्ते उद्घाटन

नवी दिल्ली, 28 फेब्रुवारी 2021 पंतप्रधान नरेंद्र मोदी 2 मार्च 2021 रोजी आभासी पद्धतीने ‘मेरीटाईम इंडिया समिट 2021’ चे उद्घाटन करतील. मेरीटाईम इंडिया समिट 2021 विषयी बंदर, नौवहन आणि जलमार्ग मंत्रालयाने 2 मार्च ते 4 मार्च 2021 या कालावधीत www.maritimeindiasummit.in या आभासी व्यासपीठावर ‘मेरीटाईम इंडिया समिट 2021’ चे आयोजन केले आहे. ही शिखर परिषद भारतीय सागरी क्षेत्रासाठी आगामी दशकाला अनुरूप एक पथदर्शक आराखडा तयार करेल तसेच भारताला जागतिक सागरी क्षेत्रात अग्रस्थानी घेऊन जाण्यासाठी देखील सहाय्य करेल. अनेक देशांतील प्रख्यात वक्ते या परिषदेला उपस्थित राहतील आणि भारतीय सागरी क्षेत्रातील संभाव्य व्यवसाय संधी आणि गुंतवणूकीविषयी अधिक माहिती देतील अशी अपेक्षा आहे. या तीन दिवसीय परिषदेसाठी डेन्मार्क हा भागीदार देश आहे.
पीएमएनसीएचच्या प्रतिनिधी मंडळाने पंतप्रधानांची भेट घेऊन 2018 भागीदारी परिषदेचे बोध चिन्ह दिले भेट

मातृ, नवजात शिशू आणि बाल आरोग्य (पीएमएनसीएच) भागीदारीच्य प्रतिनिधी मंडळासोबत पीएमएनसीएच भागीदारी परिषदेचे तीन चॅम्पियन केंद्रीय आरोग्य आणि कुटुंब कल्याण मंत्री जे. पी. नड्डा, चिलीचे माजी राष्ट्रपती आणि पीएमएनसीएचचे भावी अध्यक्ष आणि प्रसिद्ध अभिनेत्री तसेच युनिसेफची सद्‌भावना राजदूत प्रियंका चोप्रा, आरोग्य आणि कुटुंब कल्याण राज्यमंत्री ए.के.चौबे, आरोग्य आणि कुटुंब कल्याण सचिव प्रिती सुदान यांनी आज पंतप्रधान नरेंद्र मोदी यांची भेट घेऊन 12-13 डिसेंबर 2018 दरम्यान नवी दिल्ली येथे होणाऱ्या भागीदारी परिषद 2018 चे आमंत्रण दिले. या परिषदेत विविध देशांचे प्रमुख आणि आरोग्य मंत्र्यांसह 1200 प्रतिनिधी सहभागी होणार आहेत. पीएमएनसीएच ही 92 देश आणि 1000हून अधिक संघटनांची एक वैश्विक भागीदारी आहे. पंतप्रधानांनी या परिषदेला उपस्थित राहण्याचे आश्वासन दिले. तसेच परिषदेच्या बोधचिन्हाचा स्वीकार केला. डॉ. मिशेल बाचलेट यांनी या भागीदारीचे महत्व सांगितले आणि महिला सक्षमीकरण, मुलं आणि युवकांच्या विकासातील आव्हाने पेलण्यासाठी पंतप्रधानांना मार्गदर्शन करण्याची विनंती केली. पंतप्रधानांनी यावेळी त्यांचे वैयक्तिक अनुभव सांगितले. गावांमधील गरीब आणि गर्भवती महिलांना सकस आहार मिळावा यासाठी त्यांनी गुजरातमध्ये खासगी क्षेत्र आणि संघटनांसोबत भागीदारी केली. त्यांनी प्रभावी दळणवळण धोरणावर जोर दिला. तसेच त्यांनी हे देखील सांगितले की, ‘भागीदारीच भागीदारी’ आहे. सकस आहार, लग्नाचे वय, बाळंतपणापूर्वी आणि नंतरची काळजी तसेच महिला, मुलं आणि नवजात शिशूसाठीच्या कार्यक्रमाच्या प्रभावी अंमलबजावणीसाठी जागतिक स्तरावरील लोकांकडून विशेषत: युवकांकडून कल्पना आणि सूचना मागवल्या पाहिजेत. या सर्व विषयांवर ऑनलाईन प्रश्न मंजुषा स्पर्धा आयोजित करून डिसेंबर 2018 च्या भागीदारी परिषदेत या स्पर्धेच्या विजेत्यांना पारितोषिक वितरित केली जावीत अशी सूचना पंतप्रधानांना यावेळी केली.
भारतातील चार स्थळांना रामसर दर्जा मिळाला हे अभिमानास्पद : पंतप्रधान

नवी दिल्ली, 14 ऑगस्ट 2021 भारतातील चार स्थळांना रामसर दर्जा मिळाला ही आपल्यासाठी अभिमानास्पद गोष्ट असल्याचे प्रतिपादन पंतप्रधान नरेंद्र मोदी यांनी केले आहे. केंद्रीय पर्यावरण मंत्री भूपेंदर यादव यांनी केलेल्या ट्विट संदेशांच्या मालिकेवर प्रतिक्रिया व्यक्त करताना पंतप्रधानांनी म्हटले आहे की, " भारतातील चार स्थळांना रामसर दर्जा मिळाला ही आपल्यासाठी अभिमानास्पद गोष्ट आहे. नैसर्गिक अधिवासांचे तसेच वनस्पतींचे संरक्षण यांच्या माध्यमातून पृथ्वीची हिरवाई राखण्याची शतकानुशतकांची भारतीय परंपरा यामुळे पुन्हा एकदा अधोरेखित झाली आहे".
पंतप्रधानांनी लालबहादुर शास्त्री यांना त्यांच्या जयंतीदिनी वाहिली आदरांजली

पंतप्रधान नरेंद्र मोदी यांनी माजी पंतप्रधान श्री लालबहादुर शास्त्री यांना त्यांच्या जयंतीदिनी आदरांजली अर्पण केली आहे. आपल्या ट्विटमधे पंतप्रधान म्हणाले की: “माजी पंतप्रधान लाल बहादुर शास्त्रीजी यांना त्यांच्या जयंतीदिनी शत-शत नमन. मूल्ये आणि सिद्धांतांवर आधारित त्यांचै जीवन देशवासीयांकरता नेहमीच प्रेरणास्रोत म्हणून कायम राहील.”
विज्ञान आणि तंत्रज्ञानाच्या विकासासाठी भारताच्या “अटल संशोधन अभियान” आणि रशियाच्या  “गुणवत्ता आणि यश अभियान”, यांच्यातील सामंजस्य कराराविषयी केंद्रीय मंत्रिमंडळाला  देण्यात आलेली माहिती

देशात विज्ञान आणि तंत्रज्ञानाला प्रोत्साहन देण्याच्या हेतूने भारतातील “अटल संशोधन अभियान” आणि रशियातील “गुणवत्ता आणि यश अभियान” यांच्यात झालेल्या सामंजस्य कराराविषयी केंद्रीय मंत्रिमंडळाला आजच्या बैठकीत माहिती देण्यात आली. या करारामुळे, विद्यार्थी, शिक्षक, संशोधक आणि शास्त्रज्ञ यांच्यात देवाणघेवाण होऊन दोन्ही देशात विज्ञान आणि तंत्रज्ञानाचा पाया मजबूत होईल. 5 ऑक्टोबर 2018 रोजी या करारावर स्वाक्षऱ्या करण्यात आल्या. लाभ: या करारामुळे, विद्यार्थी, शिक्षक, संशोधक आणि शास्त्रज्ञ यांच्यात देवाणघेवाण होऊन भारत आणि रशिया या दोन्ही देशात विज्ञान आणि तंत्रज्ञानाचा पाया मजबूत होईल. परिणाम: या सामंजस्य करारामुळे, दोन्ही देशातील शाळा, विद्यापीठे, सांस्कृतिक संस्था, विज्ञान आणि तंत्रज्ञान संस्था,उच्छाह उच्च तंत्रज्ञान संस्था, स्टार्ट अप आणि संशोधन केंद्रे यांच्यात परस्पर सहभाग वाढेल. यामुळे दोन्ही देशात वैज्ञानिक अभ्यास, बौद्धिक संपदा निर्मिती, संशोधन याला चालना मिळेल. पार्श्वभूमी: पंतप्रधान नरेंद्र मोदी 23-24 डिसेंबरला रशिया दौऱ्यावर गेले असतांना, त्यांनी ही संकल्पना मांडली होती.रशियाचे अध्यक्ष पुतीन यांच्या भारत भेटी दरम्यान त्या संकल्पनेला आकार देण्यात आला. त्या चर्चेनुसार हा करार करण्यात आला आहे.
लखनौ इथल्या “कृषी कुंभ” ला व्हिडिओ कॉन्फरन्सिंगद्वारे पंतप्रधानांनी केले संबोधित

पंतप्रधान नरेंद्र मोदी यांनी लखनौ इथल्या कृषी कुंभ मेळाव्याला आज व्हिडिओ कॉन्फरन्सिंगद्वारे संबोधित केले. शेतकऱ्यांच्या या मेळाव्यामुळे कृषी क्षेत्रात उत्तम संधी आणि नव तंत्रज्ञान बिंबवण्याचा मार्ग सुलभ होईल असा विश्वास पंतप्रधानांनी व्यक्त केला. धान्य खरेदीत वृद्धी करण्याच्या उत्तर प्रदेश सरकारच्या निर्णयाची त्यांनी प्रशंसा केली. देशाला प्रगतीपथावर नेणाऱ्या घटकांपैकी शेतकरी हा एक घटक असल्याचे पंतप्रधान म्हणाले. 2022 पर्यंत शेतकऱ्यांचे उत्पन्न दुप्पट करण्याच्या केंद्र सरकारच्या कटिबद्धतेचा त्यांनी पुनरुच्चार केला. या दिशेने उत्पादन खर्च कमी करुन नफा वाढवण्यासाठी सरकार पावलं उचलत असल्याचे त्यांनी सांगितले. येत्या काळात शेतांमध्ये मोठ्या प्रमाणात सौर पंप बसवण्यात येतील. विज्ञानाचे लाभ कृषी क्षेत्रापर्यंत पोहोचवण्याच्या दिशेने आपले सरकार काम करत आहे. वाराणसीमध्ये उभारण्यात येत असलेले तांदूळ संशोधन केंद्र म्हणजे या दिशेने टाकलेले एक पाऊल आहे असे पंतप्रधान म्हणाले. कृषी क्षेत्रातल्या मूल्यवर्धनाचे महत्व पंतप्रधानांनी विशद केले. अन्नधान्य प्रक्रिया क्षेत्रात आखण्यात येत असलेल्या उपाययोजनांचा त्यांनी उल्लेख केला. हरितक्रांतीनंतर आता दूध उत्पादन, मध उत्पादन, कुक्कुट पालन आणि मत्स्य पालनावर भर देण्यात येत आहे, असे ते म्हणाले. जल संसाधनांचा सुयोग्य वापर, साठवणुकीसाठी उत्तम तंत्रज्ञान, कृषी क्षेत्रामध्ये अद्ययावत तंत्रज्ञानाचा वापर यासारख्या विषयांवर या कृषी कुंभमध्ये चर्चा व्हावी असे आवाहन पंतप्रधानांनी केले. शेतकऱ्यांना पराली जाळाव्या लागू नयेत यासाठीचे मार्ग आणि नवीन तंत्रज्ञान शोधण्याच्या गरजेवर पंतप्रधानांनी भर दिला .
जानेवारी 2017 पासूनच्या 2 टक्के अतिरिक्त महागाई भत्त्याला मंत्रिमंडळाची मान्यता

केंद्रीय कर्मचाऱ्यांना, 1 जानेवारी 2017 पासून 2 टक्के अतिरिक्त महागाईभत्ता तर निवृत्तिवेतनधारकांना 2 टक्के अतिरिक्त डी आर द्यायला केंद्रीय मंत्रिमंडळाने मान्यता दिली आहे. मूळ वेतन/निवृत्ती वेतनाच्या सध्याच्या 2 टक्के वर ही 2 टक्के वाढ आहे. सातव्या वेतन आयोगाच्या शिफारशींवर आधारित ही वाढ करण्यात आली आहे. यामुळे सरकारी तिजोरीवर वार्षिक एकूण 5,857.28 कोटी तर 2017-18 या आर्थिक वर्षात (जानेवारी 2017 ते फेब्रुवारी 2018 या 14 महिन्याच्या काळासाठी) 6,833.50 कोटी रुपयांचा भार पडणार आहे. केंद्र सरकारच्या 48.85 लाख कर्मचाऱ्यांना तर 55.51 लाख निवृत्तिवेतनधारकांना याचा लाभ होणार आहे.
धनु यात्रेला प्रारंभ झाल्यानिमित्त पंतप्रधानांनी दिल्या शुभेच्छा

नवी दिल्‍ली, 27 डिसेंबर 2022 धनु यात्रेला प्रारंभ झाल्यानिमित्त पंतप्रधान नरेंद्र मोदी यांनी सर्वांना शुभेच्छा दिल्या आहेत. उत्साहपूर्ण धनु यात्रा ओदिशाच्या संस्कृतीशी संबंधित आहे. ट्विट संदेशात पंतप्रधान म्हणतात; “उत्साहपूर्ण धनु यात्रा ओदिशाच्या संस्कृतीशी संबंधित आहे. या यात्रेला सुरुवात झाल्याबद्दल सर्वांना माझ्या शुभेच्छा. ही यात्रा आपल्या समाजात, सुसंवाद आणि सुख वृद्धिंगत करो.”
आंतरबँक स्थानिक चलन कर्ज करार आणि ब्रिक्स आंतरबँक सहकार्य प्रणाली अंतर्गत ईडीआयएम बॅंकेद्वारा पत मानांकनाशी संबंधित सहकार्य करारावर स्वाक्षरी करायला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने आंतरबँक स्थानिक चलन कर्ज करार आणि ब्रिक्स आंतरबँक सहकार्य प्रणाली अंतर्गत ईडीआयएम बॅंकेद्वारा पत मानांकनाशी संबंधित सहकार्य करारावर स्वाक्षरी करायला मंजुरी दिली आहे. हे दोन्ही करार अम्ब्रेला करार असल्यामुळे त्यांचे स्वरूप बंधनकारक नाही . एक्सिम बँकेच्या संचालक मंडळाला त्यांच्या कक्षेत वैयक्तिक करार आणि कटिबध्दतेशी संबंधी वाटाघाटी करण्याचे अधिकार देण्यात आले आहेत. प्रभाव हे करार परस्पर हिताच्या बहुपक्षीय संवादाला प्रोत्साहन देतील, ज्यामुळे ब्रिक्स देशांबरोबर राजकीय आणि आर्थिक संबंध अधिक दृढ होतील. करारावर स्वाक्षरी झाल्यानंतर एक्सिम बँकेला सीडीएस, विईबी आणि बीएनडीईएस यासारख्या मोठ्या वित्त संस्थांबरोबर आंतरराष्ट्रीय व्यासपीठ उपलब्ध होईल. एक्सिम बँक योग्य वेळी या करारांचा वापर करून आपल्या व्यवसायासाठी निधी उभारण्यासाठी या सदस्य संस्थांपैकी कुणाही बरोबर द्विपक्षीय करार करू शकेल.
डॉ. एपीजे अब्दुल कलाम यांना त्यांच्या जयंतीनिमित्त पंतप्रधान नरेंद्र मोदी यांनी वाहिली आदरांजली

नवी दिल्‍ली, 15 ऑक्‍टोबर 2022 पंतप्रधान नरेंद्र मोदी यांनी देशाचे माजी राष्ट्रपती दिवंगत डॉ. एपीजे अब्दुल कलाम यांना त्यांच्या जयंतीनिमित्त आदरांजली वाहिली आहे. समाजातल्या प्रत्येक घटकाशी स्वतःला जोडून घेतलेल्या, डॉ. कलाम यांनी एक शास्त्रज्ञ आणि राष्ट्रपती म्हणून दिलेल्या योगदानाचेही पंतप्रधानांनी स्मरण केले आहे. डॉ. एपीजे अब्दुल कलाम यांना आदरांजली वाहताना पंतप्रधानांनी आपल्या ट्विट संदेशात म्हटलं आहे की; “आपले माजी राष्ट्रपती डॉ. एपीजे अब्दुल कलाम यांना विनम्र अभिवादन. एक शास्त्रज्ञ आणि राष्ट्रपती म्हणून त्यांनी आपल्या देशासाठी दिलेल्या योगदानाबद्दल, तसंच समाजातल्या प्रत्येक घटकाशी स्वतःला जोडून घेणारे एक राष्ट्रपती म्हणून त्यांचा कायमच अभिमान वाटतो.”
पंतप्रधान  राष्ट्रीय मदत निधीसाठी पंतप्रधानांकडे धनाकर्ष सुपूर्द

दैनिक जागरण वृत्तसमूहाचे मुख्य संपादक आणि मुख्य कार्यकारी अधिकारी संजय गुप्ता यांनी आज पंतप्रधान नरेंद्र मोदी यांची भेट घेतली. यावेळी गुप्ता यांनी पंतप्रधान राष्ट्रीय मदत निधीसाठी 1.57 कोटी रुपयांचे दोन धनाकर्ष पंतप्रधानांना सुपूर्द केले.
भारत आणि बेलारूस यांच्यात तेल आणि वायू क्षेत्रातील सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली केंद्रीय मंत्रिमंडळाने भारत आणि बेलारूस यांच्यात तेल आणि वायू क्षेत्रातील सामंजस्य कराराला कार्योत्तर मंजुरी दिली आहे. बेलारूसच्या राष्ट्रपतींच्या भारत दौऱ्यादरम्यान 12सप्टेंबर 2017 रोजी या करारावर स्वाक्षऱ्या करण्यात आल्या होत्या. या करारामुळे भारत आणि बेलारूस दरम्यान द्विपक्षीय संबंधांना प्रोत्साहन मिळेल आणि तेल व नैसर्गिक वायू क्षेत्रात दोन्ही देशांदरम्यान आर्थिक आणि वाणिज्य सहकार्य वाढेल. या करारांतर्गत, दोन्ही देश क्षमता निर्मिती, तंत्रज्ञान हस्तांतरण, तेल शोध आणि भारतातील परिपक्व तेल क्षेत्रांच्या विकासासाठी सहकार्य स्थापित करण्याच्या दिशेने काम करतील. हा करार स्वाक्षरी झाल्यापासून तीन वर्षांसाठी लागू राहील.
पंतप्रधानांनी श्रीशैलम जलविद्युत प्रकल्पातील आगीत झालेल्या जीवितहानीबद्दल शोक व्यक्त केला

पंतप्रधान नरेंद्र मोदी यांनी श्रीशैलम जलविद्युत प्रकल्पात आगीमुळे जीवितहानी झाल्याबद्दल शोक व्यक्त केला आहे. पंतप्रधान म्हणाले, "श्रीशैलम जलविद्युत प्रकल्पातील आग अतिशय दुर्देवी आहे. शोकाकुल कुटुंबीयांच्या दुःखात मी सहभागी आहे. जखमी लवकर बरे होतील अशी आशा करतो."
पंतप्रधान नरेंद्र मोदी आणि कॅनडाचे पंतप्रधान यांच्यात दूरध्वनीद्वारे संवाद

पंतप्रधान नरेंद्र मोदी आणि कॅनडाचे पंतप्रधान जस्टीन त्रुडो यांच्यात आज दूरध्वनीद्वारे संभाषण झाले. कोविड-19 संदर्भातल्या सध्याच्या जागतिक परिस्थितीबाबत यावेळी चर्चा झाली. जागतिक ऐक्य आणि सहकार्य,पुरवठा साखळी अबाधित राखणे आणि सहकार्यात्मक संशोधन कार्याचे महत्व यावर दोन्ही नेत्यांनी एकमत दर्शवले. कॅनडात असलेल्या भारतीयांना विशेषतः भारतीय विद्यार्थ्यांना सहाय्य करत असल्याबद्दल पंतप्रधानांनी कॅनडाच्या पंतप्रधानांचे आभार मानले. भारतात असलेल्या कॅनडाच्या नागरिकांना मिळत असलेल्या सहकार्याबद्दल प्रशंसा करत पंतप्रधान त्रुडो यांनी भारत सरकारचे आभार मानले. औषध निर्मिती क्षेत्रातली भारताची उत्पादन क्षमता कॅनडासह जगभरातल्या नागरिकांच्या सहाय्यासाठी उपलब्ध राहील असे आश्वासन पंतप्रधानांनी दिले. या महामारीविरोधातल्या लढ्यासाठीच्या जागतिक प्रयत्नात, विशेषतः कोविड-19 वर लस किंवा उपचारात्मक पद्धती शोधण्यासाठी, संशोधन आणि तंत्रज्ञानातल्या सहकार्याद्वारे भारत आणि कॅनडा यांच्यातली भागीदारी अर्थपूर्ण योगदान देईल असे मत या दोन्ही नेत्यांनी व्यक्त केले.
गो संवर्धनासाठी राष्ट्रीय कामधेनु आयोग स्थापन करण्याला केंद्रीय मंत्री मंडळाची मंजुरी

गाय आणि गो वंश संवर्धन, रक्षण आणि विकासासाठी, राष्ट्रीय कामधेनु आयोग स्थापन करण्याच्या प्रस्तावाला, पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्री मंडळाच्या बैठकीत मंजुरी देण्यात आली. परिणाम- राष्ट्रीय कामधेनु आयोग स्थापन करण्यामुळे, देशातल्या गो पशुधनाचा विकास, संवर्धन आणि संरक्षणाला चालना मिळणार आहे, त्याचबरोबर देशी वाणाचा विकास आणि संवर्धनही साध्य होणार आहे. पशुधनाचा विकास झाल्यामुळे महिला तसेच छोट्या आणि मध्यम शेतकऱ्यांना लाभ होणार आहे. हा आयोग,पशुवैद्यक,प्राणी विज्ञान,कृषी विद्यापीठे यांच्याशी सहयोग राखत काम करेल. पूर्वपीठीका या आयोगाच्या निर्मितीमुळे, देशातल्या गो संवर्धन,आणि विकास कार्यक्रमाला धोरणात्मक ढाचा आणि दिशा प्राप्त होणार आहे. त्याचबरोबर गो कल्याणासाठीच्या कायद्याच्या योग्य अंमलबजावणीची खातरजमा यामुळे होणार आहे.
ब्राझिलच्या अध्यक्षीय निवडणुकीत विजयी झाल्याबद्दल लुईझ इनासिओ लुला दा सिल्वा यांचे पंतप्रधानांनी केले अभिनंदन

नवी दिल्‍ली, 31 ऑक्‍टोबर 2022 ब्राझिलच्या अध्यक्षीय निवडणुकीत विजयी झाल्याबद्दल लुईझ इनासिओ लुला दा सिल्वा यांचे पंतप्रधान नरेंद्र मोदी यांनी अभिनंदन केले आहे. पंतप्रधान कार्यालयाकडून करण्यात आलेल्या ट्विटमध्ये म्हटले आहे की, “ब्राझिलच्या अध्यक्षीय निवडणुकीत विजयी झाल्याबद्दल @LulaOficial यांचे अभिनंदन. उभय देशांमध्ये द्विपक्षीय संबंध आणि जागतिक मुद्यांवर सहकार्य अधिक दृढ आणि व्यापक करण्यासाठी मी आपल्यासमवेत काम करण्यास उत्सुक आहे.” -पंतप्रधान
अधिकारप्राप्त ‘तंत्रज्ञान गट’ स्थापन करण्यासाठी केंद्रीय मंत्रिमंडळाची मान्यता

केंद्रीय मंत्रिमंडळाने अधिकार प्राप्त ‘तंत्रज्ञान गट’ स्थापन करण्यासाठी मान्यता दिली आहे. तपशील केंद्र सरकारच्या प्रमुख वैज्ञानिक सल्लागारांच्या अध्यक्षतेखाली, 12 सदस्यांच्या तंत्रज्ञान गट स्थापनेला मंत्रिमंडळाने मंजुरी दिली आहे. या गटाला, अद्ययावत तंत्रज्ञानाबाबत वेळेवर धोरणात्मक सल्ला देणे, तंत्रज्ञान आणि तंत्रज्ञान उत्पादनांचे मॅपिंग, राष्ट्रीय प्रयोगशाळा आणि सरकारी संशोधन आणि विकास संस्थांमध्ये विकसित तंत्रज्ञानाच्या दुहेरी उपयोगाचे वाणिज्यीकरण निवडक प्रमुख तंत्रज्ञानात स्वदेशीकरणासाठी आराखडा विकसित करण्याचा अधिकार आहे. प्रमुख प्रभाव तंत्रज्ञान पुरवठादारासाठी, विकसित करण्यात येणाऱ्या तंत्रज्ञान आणि तंत्रज्ञान खरेदी धोरणासाठी सर्वोत्कृष्ट सल्ला देणे, नव्या तंत्रज्ञानाच्या वापराबाबत तज्ञ आणि कौशल्य विकसित करणे तसेच सार्वजनिक क्षेत्राकडून केल्या जाणाऱ्या संशोधनाची शाश्वतता टिकवणे इ. कामे हा गट करणार आहे. अंमलबजावणी धोरण आणि उद्दिष्ट या गटाच्या कार्याचे तीन प्रमुख स्तंभ राहतील. धोरणात्मक सहाय्य, खरेदी सहाय्य आणि संशोधन आणि विकास प्रस्तावावर सहाय्य. भारताकडे आर्थिक विकासासाठी आणि उद्योग क्षेत्राच्या शाश्वत विकासासाठी प्रभावी, सुरक्षित, अद्ययावत तंत्रज्ञान धोरण आणि रणनीतीची खातरजमा हा गट करेल. विविध क्षेत्रात नव्याने उदयाला येणाऱ्या तंत्रज्ञानाबाबत संशोधनासाठी प्राधान्य आणि रणनीतीबाबत हा गट सरकारला सल्ला देईल. उपलब्ध तंत्रज्ञान तसेच संशोधन होत असलेले तंत्रज्ञान याची अद्ययावत सूची तयार करणे, निवडक प्रमुख तंत्रज्ञानात स्वदेशीकरणासाठी, आराखडा विकसित करण्यासाठीही हा गट काम करेल. तसेच विविध मंत्रालय आणि विभाग तसेच राज्य सरकारे यांना स्वदेशी तंत्रज्ञान निर्मितीसाठी तसेच कृत्रिम बुद्धीमत्ता, विदाशास्त्र (डेटा सायन्स) आदी बाबतीत सल्ला देण्याचे काम हा समूह करेल.
मिलाद-उन-नबी निमित्त पंतप्रधानांच्या देशवासियांना शुभेच्छा

मिलाद-उन –नबी निमित्त पंतप्रधान नरेंद्र मोदी यांनी देशवासियांना शुभेच्छा दिल्या आहेत. “मिलाद-उन-नबी च्या सगळ्यांना शुभेच्छा! प्रेषित मोहम्मद यांच्या शिकवणीतून प्रेरणा घेत आजच्या दिवसात समाजात सौहार्द आणि दयेची भावना वृद्धिंगत होवो, हीच प्रार्थना! समाजात सर्वत्र शांती कायम राहो” असे पंतप्रधानांनी आपल्या शुभेच्छा संदेशात म्हटले आहे.
अवकाश तंत्रज्ञान वापराबाबत सहकार्य करण्यासाठी  भारत आणि ओमान यांच्यात झालेल्या सामंजस्य कराराला केंद्रीय मंत्रिमंडळाची मंजुरी

पंतप्रधान नरेंद्र मोदी यांच्या अध्यक्षतेखाली आज झालेल्या केंद्रीय मंत्रिमंडळाच्या बैठकीत अवकाश वापराबाबत सहकार्य करण्यासाठी भारत आणि ओमान यांच्यात झालेल्या सामंजस्य कराराला केंद्रीय मंत्रिमंडळाने मंजुरी दिली. फेब्रुवारी 2018 मध्ये मस्कत इथे भारतीय अंतराळ संशोधन संस्था आणि ओमानच्या दळणवळण आणि संवाद मंत्रालयातर्फे ओमानशी हा करार करण्यात आला होता. ह्या करारानुसार, अवकाश विज्ञान, तंत्रज्ञान, पृथ्वीचे दूरस्थ मापन-परीक्षण, उपग्रह आधारित दिशादर्शन, अवकाश विज्ञान आणि ग्रहीय परीक्षण, अवकाशयान आणि अवकाश यंत्रणेचा वापर, अवकाश तंत्रज्ञानाचा वापर या सर्व क्षेत्रात दोन्ही देश परस्पर सहकार्य करू शकतील. या सहकार्यासाठी, दोन्ही देशांचा संयुक्त कृती गट तयार केला जाईल. यात दोन्हीकडील अवकाश संशोधन संस्थांचे पदाधिकारी आणि दळणवळण व संवाद मंत्रालयाचे सदस्य असतील. हा कृतीगट, कराराची कालबद्ध अंमलबजावणी सुनिश्चित करेल. पृथ्वीचे दूरस्थ मापन-परीक्षण, दिशादर्शन, अवकाश विज्ञान अशा क्षेत्रात, अधिकाधिक संशोधन करण्यास या करारामुळे प्रोत्साहन आणि वाव मिळेल. अवकाश तंत्रज्ञानाचा मानवतेच्या कल्याणासाठी अधिकाधिक वापर करण्याच्या दृष्टीने दोन्ही देशात संयुक्त प्रयत्न होण्याच्या कार्यक्रमाला ह्या करारामुळे गती मिळेल. ओमानच्या राज्यकर्त्यांनी भारतीय अवकाश संशोधन संस्था इस्रोसोबत अवाक्ष संशोधन क्षेत्रात काम करण्याची इच्छा दर्शवली होती. यासाठी 2011 साली ओमानच्या शिष्टमंडळाने भारतात येऊन इस्रोच्या पदाधिकाऱ्यांशी चर्चाही केली होती. त्याचाच, पुढचा टप्पा म्हणून हा करार करण्यात आला आहे.
महाराष्ट्रातील 35 नवनिर्वाचित आमदारांनी पंतप्रधानांची भेट घेतली

महाराष्ट्रातील 35 नवनिर्वाचित आमदारांनी आज पंतप्रधान नरेंद्र मोदी यांची संसद भवनात भेट घेतली. महाराष्ट्र विधानसभा अध्यक्ष हरीभाऊ बागडेही यावेळी उपस्थित होते. सहकारी संघीयवादाच्या दिशेने केंद्र सरकारच्या उपाययोजनांचा भाग म्हणून राज्यांना केंद्रीय अर्थसंकल्पातील एकूण साधनसंपत्तीपैकी 62 टक्के वितरित करण्यात आली असून 38 टक्के केंद्राच्या वापरासाठी ठेवण्यात आले आहेत, असे पंतप्रधान म्हणाले. 14 व्या वित्तआयोगाच्या शिफारशी आम्ही पूर्णपणे स्विकारल्या असून केंद्रीय करांमध्ये 42 टक्के वाटा राज्यांना देण्यात आल्याचेही त्यांनी नमूद केले. कोळसा लिलाव आणि खनिजांवरील रॉयल्टी यातूनही राज्यांना लाभ मिळणार असल्याचे ते म्हणाले. या अतिरिक्त निधी आणि साधनसंपत्तीचा वापर पायाभूत सुविधांच्या निर्मितीसाठी प्राधान्याने झाला पाहिजे असे त्यांनी सांगितले.
धान्य खरेदीसाठी पंजाबला धान्य रोखी विषयक पत देण्यासाठी केंद्रीय मंत्रिमंडळाची मंजूरी

धान्य खरेदीसाठी पंजाबला,धान्य रोखी पत खात्याच्या समायोजनासाठी(2014-15 च्या खरीप हंगामापर्यंत) केंद्रीय मंत्रिमंडळाने पूर्वलक्षी प्रभावाने मंजूरी दिली आहे.व्यय खात्याच्या या प्रस्तावाला पंतप्रधानांनी,व्यापार व्यवहार 1961 नियमावलीच्या नियम 12 अंतर्गत मान्यता दिली. यामुळे बँका, या राज्यातल्या, शेतकऱ्यांना मोठ्या प्रमाणात धान्य विषयक पतपुरवठा करू शकतील त्यामुळे धान्य खरेदी प्रक्रियेत सातत्य राहून देशाची अन्नधान्य सुरक्षा कायम राहण्यासाठी मदत होणार आहे.
पंतप्रधान राष्ट्रीय मदत निधीला उत्तरप्रदेशच्या मुख्यमंत्र्यांची 5 कोटी रुपयांची मदत

उत्तर प्रदेशचे मुख्यमंत्री योगी आदित्यनाथ यांनी आज नवी दिल्लीत पंतप्रधान नरेंद्र मोदी यांची भेट घेतली. लक्षद्विप आणि इतर राज्यात चक्रीवादळामुळे प्रभावित झालेल्या लोकांच्या मदतीसाठी आदित्यनाथ यांनी मुख्यमंत्री मदत निधीतून 5 कोटी रुपयांच्या रक्कमेचा धनादेश यावेळी पंतप्रधान राष्ट्रीय मदत निधीला दिला.
पंतप्रधान नरेंद्र मोदी यांनी गोल्फर आदिती अशोकचे केले कौतुक

पंतप्रधान नरेंद्र मोदी यांनी गोल्फर आदिती अशोकचे, टोक्यो ऑलिंपिक स्पर्धेतील तिच्या क्रीडाकौशल्याचे आणि निश्चयाचे कौतुक केले आहे. "मस्त खेळलीस @aditigolf! #Tokyo2020 मध्ये तू तुझ्या अत्यंत अप्रतिम कौशल्याचा आणि निश्चयाचा परिचय दिलास. पदक थोडक्यात हुकलं असलं तरीही तू कोणत्याही भारतीयाच्या पुढे गेलीस आणि यापूर्वी कोणीही केली नव्हती अशी कामगिरी केलीस. तुझ्या पुढच्या वाटचालीसाठी तुला अनेक शुभेच्छा", असे पंतप्रधानांनी ट्विट मध्ये म्हटले आहे.